Recentment, les agències reguladores europees responsables de la seguretat dels medicaments han emès una nota sobre els efectes adversos dels medicaments retinoides (derivats de la vitamina A) sobre l'embaràs i els de caire psiquiàtric.
Tot i que aquests efectes adversos ja eren coneguts i ja s'havien pres mesures per minimitzar els seus riscos, ara s'han establert unes noves recomanacions per tal d'homogeneïtzar-les a tots els països de la Unió Europea.
Aquest document té com a objectiu informar la ciutadania sobre que són els medicaments retinoides, per a què s'utilitzen i quines mesures s'han de seguir per minimitzar els riscos.
En definitiva, contribuir a l'ús segur d'aquests medicaments.
Els medicaments retinoides són una família de diferents medicaments que deriven de la vitamina A i s'empren principalment per al tractament de diferents malalties de la pell, com ara l'acne.
Aquests medicaments no s'utilitzen àmpliament, sinó únicament en aquelles situacions en què es considerin estrictament necessaris.
Aquests medicaments estan disponibles tant per al seu ús per via oral com per a l'administració tòpica (a la pell) en forma de crema o gel.
A continuació es detallen aquests principis actius i els noms comercials de cada un d'ells:
L'ús de medicaments retinoides orals durant l'embaràs pot causar malformacions congènites greus al fetus i pot incrementar el risc d'avortament; per aquest motiu, cal recordar que no s'han de fer servir en dones gestants.
Aquesta informació no és nova i aquests efectes adversos estan recollits als prospectes dels medicaments.
Quan es proposa un tractament amb un retinoide a una dona en edat fèrtil, cal que tingui tota la informació necessària sobre els riscs que suposa el tractament per al fetus i sobre les mesures a seguir per evitar un embaràs durant el tractament.
En aquest sentit, és essencial conèixer els mètodes anticonceptius que hi ha disponibles, assumir el compromís i la responsabilitat d'utilitzar-los durant tot el tractament, com també realitzar les proves d'embaràs
Durant tot el tractament cal utilitzar sempre mètodes anticonceptius i cal utilitzar-los també durant un període de temps després de la finalització del tractament.
Aquest període depèn de cada medicament: fins a un mes després de finalitzar-lo per a l'alitretinoïna i l'isotretinoïna i tres anys després per a l'acitretina.
A més, cal fer sempre una prova d'embaràs prèvia a l'inici del tractament, realitzar-ne de forma periòdica durant el tractament i una última un cop aquest hagi finalitzat
Se sap que l'absorció a través de la pell dels retinoides d'administració tòpica és pràcticament nul·la i no s'associa aquesta forma d'administració a un risc de malformacions congènites.
No obstant això, un ús excessiu podria augmentar l'absorció i, per tant, es recomana que no s'utilitzin aquests medicaments durant l'embaràs ni en dones en edat fèrtil.
Els medicaments retinoides poden provocar depressió, alteracions de la conducta i ideacions suïcides.
És important fer un seguiment de la possible aparició de símptomes neuropsiquiàtrics, com ara canvis d'humor o de comportament, especialment en pacients amb antecedents de depressió.
En aquest sentit, es recomana que els pacients, familiars o cuidadors estiguin alerta davant la possible aparició d'aquests efectes i en cas que apareguin cal informar el metge de referència.